b"\n_START_ARTICLE_\nJunts pel S\xc3\xad\n_START_SECTION_\nInicis de la candidatura\n_START_PARAGRAPH_\nA mitjans de juliol del 2015, les negociacions entre CDC, ERC i les entitats independentistes ANC i \xc3\x92mnium van portar a un acord per a una llista independentista per a les eleccions al Parlament de Catalunya de 2015. En l'acord, aprovat tant per la direcci\xc3\xb3 de CDC com per la d'ERC, es va designar que la llista de Barcelona fos encap\xc3\xa7alada per tres personalitats independents, seguides d'Artur Mas, Oriol Junqueras i dos independents m\xc3\xa9s. A partir del n\xc3\xbamero 8 de la llista, les persones adscrites serien de CDC o d'ERC, en una proporci\xc3\xb3 del 60%-40% respectivament, amb pres\xc3\xa8ncia de gent de Dem\xc3\xb2crates de Catalunya i de Moviment d'Esquerres._NEWLINE_La Candidatura d'Unitat Popular (CUP) va ser convidada a unir-se a la llista, per\xc3\xb2 s'hi va negar argumentant s'havia canviat la proposta inicial per una llista amb pol\xc3\xadtics, en la qual no volia ser-hi._NEWLINE_En aquest acord, a m\xc3\xa9s, quedava clar que si aquesta era la candidatura guanyadora de les eleccions, el lloc que es proposaria per a la Presid\xc3\xa8ncia de la Generalitat seria per Converg\xc3\xa8ncia, mentre que els llocs de vicepresid\xc3\xa8ncia i Presid\xc3\xa8ncia del Parlament de Catalunya pertocarien a Esquerra. Aix\xc3\xad, Artur Mas seguiria com a president, i Oriol Junqueras esdevindria el vicepresident de Catalunya. A m\xc3\xa9s a m\xc3\xa9s, aquest acord preveu que, en cas de sortir guanyadora, la candidatura proposaria un Govern de concentraci\xc3\xb3, en el qual la CUP van rebutjar ser-hi des del principi._NEWLINE_La candidatura de Junts pel S\xc3\xad es va presentar p\xc3\xbablicament el 20 de juliol de 2015 a la terrassa del Museu d'Hist\xc3\xb2ria de Catalunya, amb la pres\xc3\xa8ncia dels cinc primers membres de la llista per Barcelona (els confirmats en aquell moment), i davant de tots els partits i entitats que hi donaven suport, a m\xc3\xa9s d'un ampli desplegament dels mitjans de comunicaci\xc3\xb3.\n_START_SECTION_\nConfiguraci\xc3\xb3 de les llistes\n_START_PARAGRAPH_\nEl 24 de juliol de 2015 Junts pel S\xc3\xad va rebre el suport de Solidaritat Catalana per la Independ\xc3\xa8ncia, despr\xc3\xa9s que el partit ho hagu\xc3\xa9s preguntat en un refer\xc3\xa8ndum i que l'opci\xc3\xb3 majorit\xc3\xa0ria hagu\xc3\xa9s estat el S\xc3\x8d (per m\xc3\xa9s del 80%). Aquest mateix dia es van fer p\xc3\xbablics els noms dels caps de llista de Girona i Tarragona, per aquest ordre: Llu\xc3\xads Llach i Germ\xc3\xa0 Bel, respectivament. El Parlament de Catalunya va dur a terme l'\xc3\xbaltim ple de la X legislatura, en el qual molts dels parlamentaris van tenir l'oportunitat d'acomiadar-se, ja que potser no repetirien a la XI legislatura, sense fer massa inc\xc3\xads en les eleccions del setembre. No hauria d'haver estat l'\xc3\xbaltima sessi\xc3\xb3, per\xc3\xb2 com que el 3 d'agost es convocarien eleccions anticipades, aquesta era l'\xc3\xbaltima setmana de la legislatura._NEWLINE_L'endem\xc3\xa0, dissabte 25 de juliol, en un Consell Nacional, Esquerra Republicana de Catalunya va avalar positivament la llista conjunta amb Converg\xc3\xa8ncia, despr\xc3\xa9s de ratificar la direcci\xc3\xb3 del partit. Tamb\xc3\xa9 va fer p\xc3\xbablics els noms republicans que anirien a les llistes, barrejats amb els independents i els convergents. El mateix dia es va saber que Proc\xc3\xa9s Constituent no donaria suport a cap de les candidatures pel dret a decidir (Junts pel S\xc3\xad, CUP i Catalunya s\xc3\xad que es pot), i que ni tan sols es presentaria a les eleccions del 27 de setembre._NEWLINE_El dia 3 d'agost, el mateix dia que Artur Mas va signar el decret de convocat\xc3\xb2ria de les eleccions, la candidatura Junts pel S\xc3\xad va activar la seva campanya a les xarxes socials i va presentar la seva imatge gr\xc3\xa0fica._NEWLINE_Durant els dies posteriors es van anar fent p\xc3\xbablics progressivament els noms de les persones integrants de la candidatura.\n_START_SECTION_\nCampanya electoral\n_START_PARAGRAPH_\nJunts pel S\xc3\xad van fer servir el lema El Vot de la teva vida, ideat per l'ag\xc3\xa8ncia BUM. La seva campanya es va basar en presentar les eleccions al Parlament com a plebiscit\xc3\xa0ries, intentant aconseguir conv\xc3\xa8ncer indecisos, ja que partien de la teoria que el vot independentista ja estava hipermobilitzat. Van iniciar la campanya a la Universitat Pompeu Fabra i l'acte central el van fer a l'Hospitalet de Llobregat. Durant la campanya no es van repartir banderes en els m\xc3\xadtings, que estaven desprove\xc3\xafts de s\xc3\xadmbols patri\xc3\xb2tics o identitaris, ni tampoc es cantava els segadors.\n_START_SECTION_\nResultats\n_START_PARAGRAPH_\nJunts pel S\xc3\xad va obtenir 62 escons a les eleccions de 2015, amb m\xc3\xa9s d'un mili\xc3\xb3 i mig de vots recolzant la seva proposta. No van assolir, per\xc3\xb2, la majoria absoluta que els permet\xc3\xa9s formar govern sense necessitar el suport de cap altra formaci\xc3\xb3 pol\xc3\xadtica. Dels 62 diputats electes, 29 s\xc3\xb3n militants de Converg\xc3\xa8ncia, 20 d'Esquerra, 3 de Dem\xc3\xb2crates, 1 de Moviment d'Esquerres i 11 s\xc3\xb3n independents.\n_START_SECTION_\nLiquidaci\xc3\xb3\n_START_PARAGRAPH_\nLa coalici\xc3\xb3 no es va repetir per les Eleccions al Parlament de Catalunya de 2017, on Esquerra va anar pel seu compte i on el Partit Dem\xc3\xb2crata Europeu Catal\xc3\xa0 es va presentar amb la coalici\xc3\xb3 Junts per Catalunya.\n_START_SECTION_\nCandidatures per circumscripci\xc3\xb3\n_START_PARAGRAPH_\nEls membres de les llistes s\xc3\xb3n els seg\xc3\xbcents:"